
RAPORT  COMUN
asupra propunerii legislative pentru modificarea art.43 alin.(3) din
Ordonanţa de urgenţă a Guvernului nr.23/2008 privind pescuitul şi acvacultura

În conformitate cu prevederile art.95 din Regulamentul Camereii Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru administraţie publică, amenajarea teritoriului şi echilibru ecologic au fost sesizate spre dezbaterea în fond, cu propunerea legislativă pentru modificarea art.43 alin.(3) din Ordonanţa de urgenţă a Guvernului nr.23/2008 privind pescuitul şi acvacultura transmisă cu adresa nr. Pl.x751 din 29 noiembrie 2010, înregistrată la Comisia pentru agricultură cu nr.24/793 din 2 decembrie 2010.

Potrivit prevederilor art.75 din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.

La întocmirea prezentului raport comun Comisiile au avut în vedere:

· avizul favorabil al Consiliului Legislativ (nr.962 /23.07.2010);
· punctul de vedere negativ al Guvernului (nr.635/03.11.2010).

Propunerea legislativă are ca obiect de reglementare modificarea alin.(3) al art.43 din Ordonanţa de urgenţă a Guvernului nr.23/2008 privind pescuitul şi acvacultura, aprobată cu modificări şi completări prin Legea nr.317/2009, cu completările ulterioare, în scopul stimulării activităţii de acvacultură şi piscicultură prin folosirea apei cu titlu gratuit pentru aceste activităţi, prin derogare de la prevederile Legii apelor nr.107/1996, cu modificările şi completările ulterioare. 

În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 10 februarie 2011, iar membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă în şedinţa din 14 decembrie 2010.

La dezbateri au fost prezenţi 24 deputaţi, din totalul de 25 de membri ai Comisiei pentru agricultură iar la şedinţa Comisiei pentru administraţie publică, amenajarea teritoriului şi echilibru ecologic au participat 30 deputaţi din numărul total de 31 de membri.

La dezbateri a participat, în calitate de invitat, domnul Tanczos Barna  –secretar de stat în cadrul Ministerului Agriculturii şi Dezvoltării Rurale. 

În urma dezbaterilor, membrii Comisiei pentru agricultură, silvicultură, industrie alimentară şi servicii specifice au hotărât, cu majoritate de voturi (22 voturi pentru şi        2 abţineri), iar membrii Comisiei pentru administraţie publică, amenajarea teritoriului şi echilibru ecologic în unanimitate, să supună plenului Camerei Deputaţilor, spre dezbatere şi adoptare, raportul de respingerea a propunerii legislative întrucât introduce derogări de la prevederile legislaţiei în vigoare pentru agenţii economici din domeniul pisciculturii şi acceptarea acestor derogări ar duce la obţinerea preferenţială de gratuităţi pentru unii şi la realizarea unui sistem non-concurenţial. De asemenea, din redactarea actuală a textului propus pentru art.43 alin.(3) rezidă faptul că folosirea apei pentru activitatea de acvacultură în amenajările piscicole, dincolo de faptul că se va face cu titlu gratuit, se va realiza cu respectarea exclusivă a normelor de calitate impuse de autoritatea publică centrală care răspunde de protecţia mediului, fără a fi avute în vedere celelalte condiţii impuse de legislaţia în domeniul apei şi astfel s-ar crea un precedent prin care vor fi solicitări de acordare a unor facilităţi din partea altor producători, fapt ce ar putea genera nerespectarea legislaţiei naţionale pusă în acord cu cea comunitară.  

Propunerea legislativă face parte din categoria legilor organice, conform art.76 alin.(1) din Constituţia României, republicată.

    PREŞEDINTE,



                                 PREŞEDINTE, 


Dr. ing. Stelian FUIA



                      Sulfina BARBU 

     Vasile MOCANU  




       Gheorghe CIOCAN 

Întocmit,                                                                                                                                                     Întocmit,
Expert, Gheorghe Adrian Goţa                                                                                                         Expert   Iulia Toader

